text: চট্টগ্রামে চুরি যাওয়া সাড়ে ৮ টন স্টিল উদ্ধার, গ্রেপ্তার ৪ | bangla.bdnews24.com
  চট্টগ্রামে চুরি যাওয়া সাড়ে ৮ টন স্টিল উদ্ধার, গ্রেপ্তার ৪
  Published: 13 Jul 2021 06:22 PM BdST Updated: 13 Jul 2021 06:22 PM BdST
  চট্টগ্রামে সাড়ে আট মেট্রিক টন স্টিলের পাত চুরি করে বিক্রির অভিযোগে ক্রেতা-বিক্রেতাসহ চার জনকে গ্রেপ্তার করেছে পুলিশ।
  নগরীর সদরঘাট থানার পশ্চিম মাদারবাড়ি দোভাষ সড়কের চৌধুরী মার্কেটের একটি দোকানের গুদাম থেকে সোমবার রাতে এ স্টিলের পাতগুলো উদ্ধার করা হয়। তার আগে বিভিন্ন স্থানে অভিযান চালিয়ে গ্রেপ্তার করা হয় চার জনকে।
  এরা হলেন- মজিবুর রহমান রিয়াল (৩০), মাসুম (৩৪), বাবুল মিয়া (৩০) ও নুরুল হুদা (৪৬)। তাদের মধ্যে রিয়াল গাড়ির ব্রোকার ও নুরুল হুদা চোরাই স্টিল পাতের ক্রেতা।
  সদরঘাট থানার ওসি সাখাওয়াৎ হোসেন বিডিনিউজ টোয়েন্টিফোর ডটকমকে জানান, রিয়ালের নেতৃত্বে এটি একটি সংঘবদ্ধ চক্র। তারা বিভিন্ন পরিবহন সংস্থাকে মালামাল পরিবহনের জন্য গাড়ি ঠিক করে দেয়। পরে কৌশলে সেখান থেকে মালামাল চুরি করে।
  তিনি জানান, গাজীপুরের শফিপুরে মদিনা গ্রুপ নামে একটি প্রতিষ্ঠান স্টিলের পাতগুলো এলসির মাধ্যমে বিদেশ থেকে আমদানি করে। চট্টগ্রামের লুপ ফ্রেইট লিমিটেড নামে একটি পরিবহন সংস্থা তিনটি রোলে থাকা আট হাজার ৬৭০ কেজি স্টিলের পাত চট্টগ্রাম বন্দর থেকে শফিপুরে পাঠানোর দায়িত্ব নিয়েছিল। প্রতিষ্ঠানটি ব্রোকার মজিবুর রমান রিয়ালের মাধ্যমে ভাড়া করা ট্রাকে করে সেগুলো গত ৩০ জুন চট্টগ্রাম বন্দর থেকে শফিপুরের উদ্দেশ্যে পাঠানো হয়।
  ১২ জুলাই পর্যন্ত মালামালগুলো গন্তব্যে না পৌঁছানোয় লুপ ফ্রেইটের মালিক আল মামুন মজিবুর রহমান রিয়ালের সাথে যোগাযোগ করলে তিনি তালবাহানা শুরু করে। এ ঘটনায় মজিবুর রহমান রিয়াল ও মাসুমকে আসামি করে সদরঘাট থানায় মামলা করে।
  ওসি সাখাওয়াৎ জানান, থানা পুলিশ তদন্তে নেমে রিয়ালকে আটক করে এবং পশ্চিম মাদারবাড়ি দোভাষ সড়কের চৌধুরী মার্কেটের আমজাদ অ্যান্ড ব্রাদার্স নামে একটি গুদামে স্টিলের পাতগুলোর সন্ধান পাওয়া যায়। তবে এ পাতগুলো তিনটি রোল থেকে কেটে ৫৯টি রোল করে ফেলে।
  ওসি বলেন, প্রাথমিক তদন্তে জানা যায়, বন্দর থেকে শফিপুরে পাঠানোর জন্য প্রথমে যে ট্রাকটি ভাড়া করা হয়েছিল অতিরিক্ত ওজনের কারণে তারা তা গন্তেব্যে নিতে পারেনি। সেজন্য চালক রিয়ালের সাথে যোগাযোগ করলে সে মালামালগুলো কদমতলীতে নামিয়ে দিতে বলে।
  "প্রথম গাড়ির চালক মালামালগুলো কদমতলীতে নামিয়ে দেওয়ার পর সেগুলো নির্দিষ্ট গন্তব্যে না পাঠিয়ে রিয়াল ও তার দলের সদস্যরা সেগুলো আমজাদ অ্যান্ড ব্রাদার্সের কাছে বিক্রি করে দেয়।"
  ওসি সাখাওয়াৎ জানান, রিয়ালের নেতৃত্বে একটি সংঘবদ্ধ চক্র আছে। যারা বিভিন্ন পরিবহন সংস্থাকে গাড়ি ঠিক করে দেওয়ার কথা বলে মালামাল চুরির সাথে জড়িত।
  তাদের কাজের বর্ণণা দিয়ে ওসি বলেন, রিয়াল কদমতলীতে পরিবহনের ব্রোকার (বিভিন্ন পরিবহন সংস্থাকে ট্রাক, কভার্ড ভ্যান ঠিক করে দেয়ার কাজ)। তার দলের সদস্যরা টার্গেট করা মালামাল একটি ট্রাকে বা কভার্ড ভ্যানে তুলে দেয় নির্দিষ্ট গন্তব্যে পৌঁছানোর জন্য । পথিমধ্যে সে গাড়ির চালককে ফোন করে অন্য গন্তব্যে নেয়ার কথা বলে তারা। চালক রাজি না হলে তাকে জানায় সে জায়গায় আছে সেখানে অবস্থান করতে।
  এসময় তারা অন্য গাড়ি পাঠিয়ে মালামালগুলো নিজেদের হেফাজতে নিয়ে বিক্রি করে দেন অন্য জায়গায়।
  গ্রেপ্তার মজিবুর রহমান রিয়ালের বিরুদ্ধে চট্টগ্রামের বন্দর থানাসহ বিভিন্ন স্থানে এ ধরনের অভিযোগে মামলা আছে বলে জানান ওসি সাখাওয়াৎ।